《杂诗》
宋代·李复

高松怀正气，挺特入空碧。
短棘无直枝，千钩未成尺。
松生倚云冈，棘散傍道侧。
道侧侵行人，牵衣去不得。
丝蔓乱附托，狐狸喜偃息。
美恶类相感，庸讵分知识。
秋风叶落时，碍眼如矛戟。
斤斧不得施，怅然空歎息。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。